วิกฤตสหรัฐรังควานดึงศก.โลกลงหุบเหว
แบงก์จับตาหุบเหวทางการคลังของโลก หวั่นซ้ำเติมวิกฤตยูโรฉุดเศรษฐกิจถดถอย แนะภาคส่งออกเตรียมรับมือ
6 ส.ค. 2555

แบงก์จับตาหุบเหวทางการคลังของโลก หวั่นซ้ำเติมวิกฤตยูโรฉุดเศรษฐกิจถดถอย แนะภาคส่งออกเตรียมรับมือ
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า นอกจากความเสี่ยงจากวิกฤตการเงินในยุโรปแล้ว ภาคส่งออกไทยควรเริ่มติดตามความเสี่ยงในสหรัฐที่จะต้องเผชิญกับการปรับลดงบประมาณรายจ่ายจำนวน 1.2 แสนล้านเหรียญสหรัฐ และมาตรการผ่อนคลายทางภาษีที่จะสิ้นสุดลงในสิ้นปีนี้ หรือที่รู้จักในชื่อปรากฏการณ์ขอบเหวทางการคลัง (Fiscal Cliff) เพื่อเตรียมความพร้อมรับมือต่อความผันผวนทางเศรษฐกิจ เนื่องจากเหตุการณ์นี้จะเป็นตัวชี้วัดว่าเศรษฐกิจโลกจะเข้าสู่ภาวะถดถอยหรือไม่
ขณะนี้ทุกฝ่ายกำลังจับตาไปที่การเลือกตั้งของสหรัฐในเดือน พ.ย. รวมทั้งธนาคารกลางยุโรปด้วย เพราะเรื่องนี้จะมีผลต่อเศรษฐกิจทั้งโลก หากรัฐสภาสหรัฐไม่สามารถหาข้อสรุปก็จะทำให้เศรษฐกิจสหรัฐเติบโตติดลบ ไปซ้ำเติมวิกฤตในยุโรปและกระทบไปทั้งโลก รวมถึงเศรษฐกิจไทย เพราะตลาดการส่งออกจะได้รับผลกระทบไปทั่ว
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ ธนาคารซีไอเอ็มบี ไทย กล่าวว่า เศรษฐกิจโลกในระยะต่อไปจะมีความไม่แน่นอนสูง ยุโรปยังไร้ทางออก มีปัญหาในสหรัฐจ่อเข้ามา ดังนั้น สิ่งที่เราควรทำคือเตรียมความพร้อม เพราะเศรษฐกิจไทยพึ่งพาการส่งออกสูง ต้องเริ่มคิดว่าจะปรับตัวอย่างไรภายใต้สถานการณ์เศรษฐกิจที่ผันผวนอยู่ในปัจจุบัน